《安乐窝示元德第二首》
宋代·裘万顷

往时病僧寮，今为安乐窝。
昔病而今安，所得良已多。
百年直须臾，一丘且婆娑。
倦翼栖茂林，潜鳞渺重波。
方欣随所愿，岂复知其他。
朝来启南窗，群山郁嵯峨。
上有无心云，乘风远相过。
却观声利场，纷纷正横戈。
到头蛮与触，胜负能几何。
曷若休吾心，考槃依涧阿。
孟夏草木繁，雨余气清和。
四壁环断碑，经史星宿罗。
幅巾据胡床，翛然自吟哦。
因之成此诗，要使儿童歌。

作者简介：裘万顷（？～1219）南宋诗人。字元量，号竹斋，洪州新建（今江西南昌）人。淳熙十四年进士，历仕吏部架阁、大理司直、江西抚干，性至孝，有节操，有诗集行世，其诗清婉流利，描绘却颇有情致。